CELEX: 32021R0527
Language: hu
Date: 2020-12-15 00:00:00
Title: A Bizottság (EU) 2021/527 felhatalmazáson alapuló rendelete (2020. december 15.) az (EU) 2017/565 felhatalmazáson alapuló bizottsági rendeletnek a heti pozíciójelentésre vonatkozó küszöbértékek tekintetében történő módosításáról (EGT-vonatkozású szöveg)

2021.3.26.   
               
               
                  HU
               
               
                  Az Európai Unió Hivatalos Lapja
               
               
                  L 106/30
               
            
         A BIZOTTSÁG (EU) 2021/527 FELHATALMAZÁSON ALAPULÓ RENDELETE
         (2020. december 15.)
         az (EU) 2017/565 felhatalmazáson alapuló bizottsági rendeletnek a heti pozíciójelentésre vonatkozó küszöbértékek tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 58. cikke (6) bekezdésére,
         mivel:
         
                     (1)
                  
                  
                     A Bizottság (EU) 2017/565 felhatalmazáson alapuló rendelete (2) 83. cikkében meghatározza a 2014/65/EU irányelv 58. cikkének (1) bekezdésének második albekezdésében említett minimális küszöbértékeket, amelyek felett a kereskedési helyszíneknek heti jelentéseket kell közzétenniük az irányelv 58. cikke (1) bekezdésének a) pontjában említettek szerint.
                  
               
                     (2)
                  
                  
                     Az árualapú származtatott termékek szélesebb körére vonatkozó átláthatóságnak az érdekelt felek számára történő biztosítása érdekében a nyitott pozíciók méretére vonatkozó minimális küszöbértéket módosítani kell. A heti pozíciójelentések közzététele a továbbiakban nem függhet a nyitott pozícióknak a leszállítandó mennyiség méretéhez viszonyított nagyságától, hanem egyszerűbb kritériumokon kell alapulnia, nevezetesen az adott árualapú származtatott termékre vonatkozó nyitott pozíciók méretétől.
                  
               
                     (3)
                  
                  
                     A nyitott pozíciók küszöbértéke tekintetében a heti pozíciójelentéseket akkor kell közzétenni, ha az azonnali ügyletekre és más havi ügyletekre vonatkozó nyitott pozíciók száma eléri vagy meghaladja a 10 000 tételt. Ezáltal biztosítható, hogy meglegyen a kellő érdeklődés egy adott árualapú származtatott termék iránt ahhoz, hogy indokolt legyen a heti pozíciójelentés közzététele.
                  
               
                     (4)
                  
                  
                     A pozícióbirtokosokkal szemben fennálló titoktartási kötelezettség megsértése kockázatának csökkentése érdekében azon ügyletek esetében, amelyeknél a személyek valamely kategóriája ötnél kevesebb aktív pozícióbirtokost tartalmaz, a közzétett heti pozíciójelentés nem tartalmazna információt a személyek e kategóriájára.
                  
               
                     (5)
                  
                  
                     Az (EU) 2017/565 felhatalmazáson alapuló rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            Az (EU) 2017/565 felhatalmazáson alapuló rendelet 83. cikke a következőképpen módosul:
            
                        1.
                     
                     
                        az (1) bekezdés a következőképpen módosul:
                        
                                    a)
                                 
                                 
                                    az első albekezdésben a b) pont helyébe a következő szöveg lép:
                                    
                                                „b)
                                             
                                             
                                                az összes nyitott hosszú vagy rövid pozíció az adott árualapú származtatott ügylet tételszámában kifejezett bruttó abszolút összege 10 000 vagy annál több tétel.”;
                                             
                                          
                              
                                    b)
                                 
                                 
                                    a második albekezdés helyébe a következő szöveg lép:
                                    „A kibocsátási egységek és azok származtatott termékei esetében a b) pont nem alkalmazandó.”;
                                 
                              
                  
                        2.
                     
                     
                        a (3) bekezdés helyébe a következő szöveg lép:
                        
                           „(3)   Azon ügyletek esetében, ahol az aktív pozícióbirtokosok száma egy adott személykategóriában ötnél kevesebb, nem kell közzétenni az összesített hosszú és rövid pozíciókat, az azokban az előző jelentés óta bekövetkezett változásokat, az adott kategóriában lévő összes nyitott pozíció százalékos arányát, valamint az adott kategóriában lévő pozícióbirtokosok számát.”
                        
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 173., 2014.6.12., 349. o.
         
         
            (2)  A Bizottság (EU) 2017/565 felhatalmazáson alapuló rendelete (2016. április 25.) a 2014/65/EU európai parlamenti és tanácsi irányelvnek a befektetési vállalkozások szervezeti követelményei és működési feltételei, valamint az irányelv alkalmazásában meghatározott kifejezések tekintetében történő kiegészítéséről (HL L 87., 2017.3.31., 1. o.).